નવાનગરની સ્થાપનાની તિથિ અંગે થોડો મતભેદ પ્રવર્તે છે. પરંતુ તેમાં લાંબો ફરક કે તફાવત નથી. ચારસો વર્ષના લાંબા સમયગાળાને કારણે સ્મૃતિ આધારિત જળવાયેલ તિથિમાં નજીવો ફરક આવવો સ્વાભાવિક છે. ઈતિહાસ લેખકોએ જામનગરની સ્થાપનાની બાબતમાં એક-બીજાનો આધાર લીધો છે. વાણીનાથ કે વેલીનાથ નામના કવિએ ઈ.સ. ૧૫૭૭માં રચેલા કાવ્યમાં શહેરનો ઉલ્લેખ નવીનનગર તરીકે કર્યો છે. સ્વાભાવિક રીતે જ નવા વસેલા નગરને નવીનનગર કે નવાનગર કહેવાયું હશે અને પાછળથી એજ નગર નવાનગર બાજુમાં તે વખતે જુનું નાગનેસ ગામ હતું, તેથી આ ગામથી અલગ ઓળખવા નવાનગર નામ પડ્યું હોય તેવું બનવા જોગ છે. વિભા વિલાસના રચયિતા કવિ વજમાલજી પરબતજી મહેડુએ પોતાના કાવ્યમાં સંવત ૫ન્નર છન્નવે સાવણ માસ સુધાર, નગર રચ્યો રાવળ નૃપત સુદ સાતમ બુધવાર આવો દોહરો નવાનગરની રચના માટઠે કહ્યો છે, જેમાં પણ નગરની સ્થાપનાની તિથિ સ્પષ્ટ કહી છે. સૌરાષ્ટ્રના ઈતિહાસના લેખક શ્રી ભગવાનલાલ સંપતલાલ પોતે ઈ.સ. ૧૮૬૧માં એવું લખેલું છે કે, શ્રાવણ મહિનામાં જામે નાગણીની જગે નવાનગર ગામ બાંધ્યું.. જામે પોતાની નવી રાજધાનીનું નામ નવાનગર તો પાડ્યું પણ ઘણાં લાંબા વખત સુધી લોકો તેને નાગણી તરીકે ઓળખતા હતાં. આજે પણ શરાફ અને વેપારીઓ નગરને નાગણી તરીકે જ ઓળખે છે.